Document ID: 32001R1642

Kommissionens forordning (EF) nr. 1642/2001
af 10. august 2001
om særforanstaltninger i form af støtte til privat oplagring af kalvekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved forordning (EF) nr. 1512/2001(2), særlig artikel 39, og
ud fra følgende betragtninger:
(1) Udbruddene i foråret 2001 af mund- og klovesyge i visse områder af Fællesskabet og de restriktioner for flytning af kød og dyr, der blev fastsat ved veterinærforanstaltninger i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(3), senest ændret ved akten vedrørende Østrig, Finland og Sveriges tiltrædelse, har skabt alvorlige forstyrrelser på Fællesskabets marked for kalvekød. Kødkalve, der var klar til slagtning, har måttet forblive i staldene, indtil flytningsrestriktionerne blev ophævet. For at undgå en yderligere forværring af markedet for kalvekød, når disse tungere dyr sendes til slagtning, bør der fastsættes en ordning for privat oplagring, som vil kunne opsuge de yderligere kødmængder, der produceres indtil oktober, hvor der igen forventes at være opnået ligevægt på markedet.
(2) Ved Kommissionens forordning (EF) nr. 907/2000(4) er der fastsat gennemførelsesbestemmelser til forordning (EF) nr. 1254/1999 for så vidt angår støtte til privat oplagring af oksekød. Der bør fastsættes et støttebeløb for en bestemt mindsteoplagringsperiode, og det beløb, der anvendes, hvis perioden forlænges, bør fastlægges. Da det drejer sig om en hastende foranstaltning, bør støttebeløbet fastsættes på forhånd. Ved fastsættelsen af støttebeløbet bør der tages hensyn til markedsværdien af slagtekroppe af kalve og den forringelse af slagtekroppenes værdi, som nedfrysning medfører.
(3) For at øge markedsvirkningen af den private oplagring bør indlagringsperioden være så kort som mulig.
(4) Artikel 3, stk. 2, litra a), og artikel 10 i forordning (EF) nr. 907/2000 bør ikke anvendes i betragtning af de pågældende kalves alder og vægt.
(5) Foranstaltningerne i artikel 5 i Rådets forordning (EØF) nr. 565/80 af 4. marts 1980 om forudbetaling af eksportrestitutioner for landbrugsprodukter(5), ændret ved forordning (EØF) nr. 2026/83(6), bør ikke anvendes for at sikre, at alle produkter behandles ensartet uanset bestemmelsessted.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
1. Ansøgninger om støtte til privat oplagring kan indgives fra 23. august til 28. september 2001 i henhold til bestemmelserne i forordning (EF) nr. 907/2000 og i denne forordning.
2. Der ydes kun støtte til privat oplagring af ferske eller kølede halve kroppe af kvæg, som ikke er over 270 dage gamle og er produceret under fuldstændig overholdelse af alle gældende veterinærbestemmelser.
En halv slagtekrop defineres som beskrevet i artikel 2, stk. 1, litra b), i Rådets forordning (EØF) nr. 1208/81(7) og fremlægges uden de biprodukter, der er omhandlet i nævnte forordnings artikel 2, stk. 2, første afsnit.
Er halve kroppe udskåret i fjerdinger, skal udskæring være foretaget på en måde, som gør det muligt at kontrollere, at kravene i første afsnit er opfyldt. Med henblik på privat oplagring skal fjerdinger samles i halve kroppe, når de undergives interventionsorganets kontrol.
3. Den oplagringsperiode, der angives i kontrakten i henhold til artikel 4, stk. 5, litra d), i forordning (EF) nr. 907/2000, er på to måneder, idet kontrahenten kan ansøge om, at oplagringsperioden forlænges med højst én måned.
Ansøgningen indgives rettidigt inden udløbet af den obligatoriske oplagringsperiode. En kontrakt kan kun forlænges én gang.
4. Støtten for en oplagringsperiode på to måneder er på 1020 EUR pr. ton slagtevægt. Hvis oplagringsperioden forlænges, jf. stk. 3, er det daglige tillæg til støtten på 1,10 EUR pr. ton.
5. Artikel 10 i forordning (EF) nr. 907/2000 anvendes ikke. Hvis kødet udbenes, kontrollerer myndighederne, at udbening foregår efter sædvanlig handelspraksis, og at alt udbenet kød oplagres.
Artikel 2
1. En kontrakt omfatter mindst 10 tons.
2. Uanset artikel 5, stk. 1, i forordning (EF) nr. 907/2000 skal indlagring være afsluttet senest 14 dage efter datoen for indgåelse af kontrakten.
Artikel 3
Uanset artikel 1, stk. 1, kan Kommissionen beslutte at indstille anvendelsen af denne forordning, hvis den samlede mængde af ansøgninger om kontrakter for privat oplagring overstiger 10000 tons.
Artikel 4
1. Artikel 3, stk. 2, litra a), i forordning (EF) nr. 907/2000 anvendes ikke.
2. Bestemmelserne i artikel 5 i forordning (EØF) nr. 565/80 gælder ikke for produkter, der oplagres i henhold til nærværende forordning.
Artikel 5
Medlemsstaternes meddelelser til Kommissionen i henhold til artikel 29, stk. 2, i forordning (EF) nr. 907/2000 sendes til et af følgende faxnumre:
- (32-2) 295 36 13
- (32-2) 296 60 27.
Artikel 6
Denne forordning træder i kraft på tredjedagen efter offentliggørelsen i De Europæiske Fællesskabers Tidende,
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. august 2001.

Labels: 3
17
6